
A startup hype-on túl - az állam szerepe a gazdasági innováció támogatásában közigazgatási és közpolitikai aspektusból

„A magyar tudás világsiker” – olvashatjuk az elmúlt időszakban egyre gyakrabban különböző véleményformáló fórumokon. De vajon mi kell a sikerhez? A ma oly divatos, kitörési pontként emlegetett startup-ok valóban átütő sikert jelenthetnek-e Magyarországnak? A lelkes civil, gazdasági és állami szereplők együtt gondolkodása és közös munkája megalapozta a burjánzó startup ökoszisztémát, de nem kell-e mélyebbre tekintenünk, ha el kívánjuk érni, hogy Budapest a régió startup fővárosa legyen?
Dolgozatomban az oktatás és a gazdasági környezet felé megnyilvánuló állami felelősségvállalásból indulok ki, felhasználva a Triple Helix modell kereteit, de túl is lépve azon. A vázat alkotó oktatás - gazdaság - kormányzat kölcsönhatásainak vizsgálata mellett fontos kérdésnek tartom a modell mellé integrálni az alapvető kormányzati és piaci kudarcokat, az innovációban való kormányzati szerepvállalás fontosságának létjogosultságát, mely az alapproblémát is képes lehet definiálni.
Mindez azonban nem az állam mindenható és kizárólagos szerepét jelenti, hanem a tudásalapú társadalom azon kihívását, hogy a különböző szereplőknek egymást erősítve és segítve kell felépíteni egy sikeres és büszke közösséget. Ez a jövő kihívása és mindenki felelőssége, legyen szó globális, regionális vagy nemzetállami keretekről.
Ennek a munkának a megírásával nem csak egy új, átfogó perspektívát kívánok adni az olvasónak, nem csak a startup-okat szeretném kicsit közelebb hozni mindenkihez, s nem csak az államigazgatásban gyakran tabuként kezelt témákat akarom feszegetni. Szeretném elérni, hogy a leendő közigazgatási szakemberek és döntéshozók meglássák a téma relevanciáját, azt a potenciált, amit a megfelelő súlyozás és összhang mellett e kérdéskör be tud tölteni egy adott gazdasági térségben, s amellyel a fejlődés nem kizárólagos, de hangsúlyos pillérét képes alkotni.



